Dalmatinsko-američki klub iz San Pedra prikuplja donacije za žrtve 11. rujna (12/9/02) - 2002-09-12
Najveća društvena organizacija etničkog karaktera u Kaliforniji prikupila je više desetaka tisuća dolara za žrtve i lokalne vatrogasce
Amerikanci su u posljednjih 12 mjeseci prikupili više od milijardu dolara pomoći obiteljima žrtava. U brojnim humanitarnim akcijama sudjelovali su i američki Hrvati. Dalmatinsko-američki klub iz San Pedra u Kaliforniji organizirao je niz donatorskih svečanosti za obitelji poginulih vatrogasaca. O njima govori predsjednik kluba, Andrew Simon. Članovi Dalmatinsko-američkog kluba u prošloj su i ovoj godini prikupili više desetaka tisuća dolara pomoći za obitelji newyorških vatrogasaca i policajaca koji su poginuli spašavajući svoje sugrađane u Svjetskom trgovinskom centru. A, njihove akcije i dalje traju: "U znak sjećanja na poginule, organizirali smo sada, u petak, još jednu donatorsku svečanost. Bit će prisutno oko 250 naših članova s obiteljima te niz gostiju iz javnog života San Pedra. Ovaj put, prikupljeni ćemo novac pokloniti našoj vatrogasnoj postaji, te pripadnicima lokalne hitne pomoći, ovdje u San Pedru. Oni su prošle godine također sudjelovali u raščišćavanju ruševina na Manhattanu." Andrew Simon kaže da je Dalmatinsko-američki klub iz San Pedra najveća društvena organizacija etničkog karaktera u južnoj Kaliforniji. Ovaj klub – za razliku od Hrvatsko-američkog kluba iz San Pedra – okuplja ljude različitog podrijetla. “Među članovima najviše je Hrvata, no mi smo vrlo popularni, tako da nam se pridružuju i ljudi ukrajinskog, irskog, afričkog podrijetla. Moj prethodnik na čelu kluba bio je primjerice podrijetlom Irac” – objašnjava Andrew Simon, koji je nekoliko puta tijekom razgovora naglasio da Dalmatinsko-američki klub nije politička već društvena organizacija. Članovi kluba organiziraju i mnoge lokalne humanitarne akcije, nevezano s 11. rujna – primjerice prikupljaju novac za studentske stipendije. Primjetivši da je tragičnu godišnjicu 11. rujna obilježio čitav svijet, gospodin Simon je rekao: "Mislim da bi svi trebali nešto naučiti od događaja iz prošle godine. Kao prvo, da terorizam nije način za rješavanje političkih problema. Sukobi se trebaju rješavati na miran način. Siguran sam da su tog svjesni i ljudi koji nas sada slušaju u Hrvatskoj."